ST/542-2/2025

SIMONTORNYAI KÖZNEVELÉSI TÁRSULÁS

**TÁRSULÁSI TANÁCS**

**ÜLÉSÉNEK JEGYZŐKÖNYVE**

A Társulási Tanács 2025. február 18-án megtartott üléséről

A Társulási Tanács tagjainak száma: 7 fő

A Társulási Tanács ülésén megjelentek: 7 fő

A hozott határozatok száma: .. 0 db

**J e g y z ő k ö n y v**

**Készült:** A Simontornyai Köznevelési Társulás Társulási Tanácsa 2025. február 18-i ülésén, 9:00 órakor.

**Az ülés helye**: Városháza, Simontornya, Szent István király utca 1.

**Jelen vannak:**

* Várkonyi Zoltán polgármester Nagyszékely Község Önkormányzata képviseletében,
* Torma József polgármester Simontornya Város Önkormányzata képviseletében,
* Piringer József polgármester Pincehely Nagyközség Önkormányzata képviseletében,
* Pajor Ágnes polgármester Kisszékely község Önkormányzata képviseletében,
* Sebestyén Ákos polgármester Sárszentlőrinc Község Önkormányzata képviseletében
* Mérei Melinda polgármester Pálfa Község Önkormányzata képviseletében
* Vígh László polgármester Tolnanémedi Község Önkormányzata képviseletében

**Tanácskozási joggal vesz részt a Társulási Tanács ülésén:**

- Kovács Lászlóné dr. Molnár Brigitta jegyző, Simontornya

- Császár Csilla közgazdasági osztályvezető, Simontornya

- Lukácsné Hildebrand Erzsébet intézményvezető Vak Bottyán Óvoda és Bölcsőde

- Csóka Anita – Simontornya tagintézmény vezető

- Szűcs Jánosné – Sárszentlőrinc tagintézmény vezető

- Bognárné Szabó Edit – Pincehely tagintézmény vezető

A jegyzőkönyvet Boros Györgyi köztisztviselő vezeti.

**Torma József elnök**: Köszönti a megjelenteket és megállapítja, hogy a Társulási Tanács határozatképes, a Társulási Tanács ülésén hét település vezetője megjelent a társult önkormányzatok képviseletében. Javasolja, hogy a Tanács a kiküldött napirend szerint folytassa munkáját.

A Társulási Tanács hét igen szavazattal, ellenszavazat és tartózkodás nélkül elfogadta a javasolt napirendet.

**Napirend:**

1. **A Simontornyai Köznevelési Társulás működésének felülvizsgálata**

Előadó: Torma József a Társulási Tanács elnöke

A Társulási tanács áttért a napirend megtárgyalására.

1. **A Simontornyai köznevelési Társulás működésének felülvizsgálata**

Előadó: Torma József a Társulási Tanács elnöke

Torma József elnök: Két héttel ezelőtti megbeszélésünknek megfelelően találkozunk ma. A jegyző asszonyra és a pénzügyi osztályvezető asszonyra osztottam a feladatot, arra vonatkozóan, hogy nézzék meg milyen munkaidőbeli és anyagi vonzata van a Társulási feladatok ellátásnak. Ha úgy döntünk, hogy maradunk együtt tovább, akkor ezeket a szempontokat figyelembe véve kell döntést hoznunk. Továbbra is az a meglátásom, hogy az óvodák az adott település részét képezik, azaz a helyi önkormányzattal való együttműködés szükségszerű. Én személy szerint nem érzem teljesen magaménak a társóvodákat és felelősséget is szeretném megosztani a székhely települések vezetőivel.

Kovács Lászlóné dr. Molnár Brigitta jegyző: Különválasztottuk azokat a feladatokat melyek a hivatal apparátusára nehezednek, mert azzal a részével, amit a polgármester úr említett, a települések polgármestereinek lenne dolga. Csilla azt fogja elmondani, hogy a hivatalban dolgozók számára mit jelent munkában egy ekkora társulás és a település intézményeinek ügyintézése. Kalkuláltunk ezzel kapcsolatban egy kisebb költségvetést, amiről beszélnetek kellene.

Császár Csilla pénzügyi osztályvezető: A Társuláshoz kapcsolódó feladatokban 6 ember érintett: Szabina könyvel és a beszámolókat készíti, 40%-40%-át teszik ki munkájának a Köznevelési és Szociális Társuláshoz kapcsolódó feladatok. Ható Csilla és Melilingerné Marika munkaidejüknek 20% -a, ők a hiányzásokkal táppénzzel, számlákkal és azok utalásával foglalkoznak. Császár Csilla a pénzügyi oldalon, munkaidejének 10% át foglalja le a Társulás, Boros Györgyi és a jegyző asszony munkaidejének 5% -5% -át teszi ki a jegyzőkönyvek, határozatok, hatósági feladatok ellátása. Ennek forintban kifejezett költsége kb. 7 millió forint, ami egy ember bére.

Torma József elnök: Lakosságarányos elosztást is figyelembe kellene venni, hiszen nem mindegy, hogy mely településen mekkora a gyermeklétszám.

Kovács Lászlóné dr. Molnár Brigitta jegyző: Ahol van óvoda, ott megjelennek ezek a feladatok, ami mindenhol ugyanaz és ugyanúgy el kell végezni.

Torma József elnök: Igazságosabbnak érzem azt, hogy arányosan osszuk el a költségeket. Elmondtam az előző alkalommal, hogy súlyosbította ezeknek a nehézségeknek a jelentőségét, hogy a közös hivatal indulásával nagyon sok plusz munka torlódott fel, emellett a jegyző asszony nagyon kevés időt tud itt tartózkodni.

Várkonyi Zoltán polgármester: Beszéltünk arról, hogy ezekből a feladatokból, amik itt elhangzottak, mit lehetne átterhelni a társult önkormányzatoknak, vagy az óvodatitkár személyére. Ha jól tudom a társulási időket megelőzően a titkár végezte az ilyen jellegű feladatokat. Ezzel kapcsolatban kérdeném, hogy mik azok a feladatok amiket át tudnátok adni az óvodatitkárnak.

Császár Csilla pénzügyi osztályvezető: A számlázáson, számlák feltöltésén kívül nem hiszem, hogy egyéb feladatokat elláttak volna korábban.

Várkonyi Zoltán polgármester: Megértem Simontornyát, hogy tőlük a Társulással kapcsolatos feladatok ellátása elvesz energiákat, ezért kéne kitalálnunk egy mindenkinek megfelelő megoldást.

A jelenlegi normatíva ad-e lehetőséget, hogy egy plusz embert felvegyünk ezekre a feladatokra?

Torma József elnök: Várunk egy belső ellenőri jelentést, ami fogódzót adhat ezekre a kérdésekre vonatkozóan. A belső ellenőrzés 2025-ben lesz. Minél előbb szeretném tisztázni a túlórakérdést is. Magát a költségvetést tekintve, azt kell elmondani, hogy plusszos a költségvetés, ami sajnos nem mindható el a többi intézmény költségvetéséről. Nem értem, hogy az óvoda pozitív szaldóját miért nem tudjuk felhasználni a többi költségvetési intézmény támogatására. A rendszer nagyon rosszul működik. Az elmúlt 5 évben 50 millió forintot költöttünk korszerűsítésre, ami a rezsiköltségek csökkentését hozta az óvodának. Sajnos azonban, a pénzmaradvánnyal nem rendelkezhetünk szabadon. Ezt a kérdést is szeretném rövid időn belül tisztázni.

Várkonyi Zoltán polgármester: Azzal mit tudunk kezdeni, hogy ha hozzá kell tenni az intézmény költségvetéséhez azt a település költségvetéséből kell hozzátenni, ha pedig maradvány képződik, ahhoz nem juthatunk hozzá? Ezt az egy embernyi költséget honnan tudjuk finanszírozni?

Császár Csilla pénzügyi osztályvezető: A normatívából semmiképpen sem, mert annak az egy embernek a bére bele kell, hogy kerüljön az óvoda költségvetésébe.

Mérei Melinda polgármester: Én múltkor is felvetettem azt, hogy ugyanúgy, mint Pakson, járuljunk hozzá az egy ember finanszírozásához. Nagyon rosszul esik nekünk is, de én szeretném, ha megmaradna a társulás, és ha ez az egy járható út, akkor hajlandó vagyok ezt az áldozatot meghozni.

Az önkormányzat a társulásba nem számlázhat költséget?

Torma József elnök: Próbálok utánajárni ennek a kérdésnek, hogy hogyan tudjuk ezt kivitelezni.

Várkonyi Zoltán polgármester: Mennyi mozgástér van még? Mennyi idő van, arra, hogy döntés szülessen?

Kovács Lászlóné dr. Molnár Brigitta jegyző: Lépés nem történt még ez ügyben, a Társulásból való kilépéshez, átalakuláshoz Társulási döntés is kell. Ilyen jellegű döntés nem született, tehát még van mozgástér. Akkor szorít az idő, ha az átalakulás mellett döntötök, mert akkor el kell kezdeni a dokumentumok elkészítését. Ha a Társulás ebben a formában marad akkor nincs időkényszer.

Torma József elnök: Kellett, hogy legyen Simontornya részéről egy döntés, ha arra kerül a sor, lépni tudjunk. Ha meg tudjuk törvényesen oldani, hogy a jelenlegi finanszírozás mellett-Pincehely kivételével – az előbb vázolt összeg átcsoportosítása megoldható, akkor a Képviselő-testület elé viszem.

Várkonyi Zoltán polgármester: Azt kell kitalálni még, hogy a Társulás büdzséjéből hogyan kivitelezhető ez, mert ha jól értem, a Társulásban megmaradt pénzből Simontornya hat emberének finanszírozása a kérdés.

Torma József elnök: Érthetetlen számomra, hogy a működtetésre nem számolhat el az önkormányzat a Társulása felé költségeket. Fel kell hívni a Kincstárat és utána kell járni, hogy ezt hogyan lehet megoldani törvényesen, mert logikus akadályát nem látom.

Kovács Lászlóné dr. Molnár Brigitta jegyző: Az biztos, hogy az óvoda normatívájából gazdasági feladatok ellátásra, elszámolni költséget nem lehet. Ez mindenhol probléma, nem helyi sajátosság. Pénzügyi Bizottsági ülésen kell róla beszélni, hátha valamilyen megoldási javaslat születik erre vonatkozóan.

Torma József elnök: Ha körvonalazódik a megoldás, akkor azt szeretném kérni, hogy a felelősségben is legyen valamiféle megosztás: tagozatvezetőkkel lehetne egyeztetés Társulási ülések alkalmával. Akkor tud működni ez a felállás, ha az intézményvezetők látják és tudják a problémákat és együtt dolgozunk a megoldásukon a polgármesterekkel. Ehhez kell az, hogy itt legyünk, beszéljünk, és folyamatosan figyelemmel kísérjük az óvodai munkát.

Lukácsné Hildebrand Erzsébet intézményvezető: Tehermentesítés kapcsán az apróságokban próbáltunk intézkedni. A jövőben komolyabban fogunk figyelni a számlák időben történő megküldésére, és arra, hogy a hivatali utat mindenki tartsa be.

Torma József elnök: Rendben, köszönöm. Úgy gondolom, hogy szakmailag az Erzsike tudja összefogni a dolgokat, ilyen szinten nem kívánok beleszólni a munkába.

Álláspontom szerint, ha a jelenlegi helyzeten munkaszervezésben, anyagi keretekben változtatni tudunk, ezt most elviekben elfogadjuk, akkor képviselni tudom a Társulás ilyen formában történő megtartását a Képviselő-testület előtt.

A bizottsági ülésen egyeztetünk és a testületi ülésen határozatot hozunk. Erről a jövő hét folyamán értesítjük az összes társult polgármestert.

Tekintve, hogy egyéb tájékoztató, vagy más megtárgyalandó kérdés nem merült fel, a Társulási Tanács munkáját befejezte. A Társulási Tanács az ülése napirendjére felvett kérdéseket megtárgyalta, a Társulási Tanács elnöke a Társulási Tanács ülését 10:00 perckor berekesztette.

k.m.f.

Torma József Kovács Lászlóné dr. Molnár Brigitta

polgármester, a Társulási Tanács elnöke jegyző Simontornya Simontornya