Simontornya Város Önkormányzat Képviselő-testületének 4/2016. (II.19.) önkormányzati rendelete

Az önkormányzati jelképekről és a „Simontornya” név használatáról

 Hatályos: 2016. 03. 01

Simontornya Város Önkormányzatának Képviselő-testülete [az Alaptörvény 32. cikk (2) bekezdés](https://njt.hu/jogszabaly/2011-4301-02-00#CA32@BE2)ében meghatározott eredeti jogalkotói hatáskörében, [az Alaptörvény 32. cikk (1) bekezdés i) pont](https://njt.hu/jogszabaly/2011-4301-02-00#CA32@BE1@POI)jában meghatározott feladatkörében eljárva – a Szervezeti és Működési Szabályzatról szóló 10/2013. (III/27.) önkormányzati rendelet 59. § (5) bekezdésben meghatározott feladatkörében eljáró Köznevelési, Kulturális és Ügyrendi Bizottság véleményének kikérésével - a következőket rendeli el:

**1. Általános rendelkezés**

**1. §** (1) Simontornya Város Önkormányzatának Képviselő-testülete a város történelmi múltjára és jelenére utaló **önkormányzati** **jelképként** Simontornyának a XVII. században adományozott, az Országos Törzskönyvi Bizottság 1907. évi 4411. számú rendeletével engedélyezett hagyományos **címerét**a lakosság összetartozása szimbólumaként visszaállítja, valamint **zászlót**és **pecsétet** alkot.

(2) A Város Képviselő-testülete (a továbbiakban: Kt.) az önkormányzati jelkép, valamint a „Simontornya” név használat engedélyezésével kapcsolatos hatáskörét a polgármesterre ruházza át.

(3) A jelkép használata, valamint a „Simontornya” név használat engedélyezésével kapcsolatos eljárásban a közigazgatási hatósági eljárás és szolgáltatás általános szabályairól szóló [2004. évi CXL. törvény](https://njt.hu/jogszabaly/2004-140-00-00)t kel alkalmazni.

**2. A címer leírása**

**2. §** (1) Simontornya város címere: pajzs alakú, álló, hegyes talpú, kék alapszínű. Benne természetes (vörös) színű, egytornyú vár, fehér színű fugával. A toronytól jobbra és balra a várfalra tűzött arany buzogánnyal. A vár tornyán aranyszínű, három ágú korona. A pajzs alsó fele alatt a „Simontornya” felirat.

(2) A címer hiteles képét az [1. melléklet](https://or.njt.hu/eli/733425/r/2016/4#ME1) tartalmazza.

**3. A címer használatának köre**

**3. §** (1) A címer a város történelmi múltjára és a mai jellegzetességére utaló jelképként használható. Közigazgatási tevékenység során nem alkalmazható.

(2) Külön engedély nélkül használható:

a) a Kt. meghívóin;

b) a Kt. és a bizottságok felhívásain, programjain, tervein, megállapodásokon és szerződéseken;

c) a város történetével, életével, fejlődésével foglalkozó kiadványokon, a városra utaló emléktárgyakon;

d) a Kt. által alapított /kiadott/ díszokleveleken, emléklapokon, kitüntető vagy emlékérmeken;

e) önkormányzati ünnepségek vagy rendezvények meghívóin;

f) önkormányzati nemzetközi kapcsolatokban és az idegenforgalmi propagandákban;

g) önkormányzat szerveinek, a polgármesterének és jegyzőjének készített levélpapírok fejlécén, illetve borítékán;

h) a polgármester ünnepi alkalmakkor a város címerével ellátott tűzzománc nyakláncot visel;

(3) A város címere díszítő és utaló jelképként huzamosabb időn át a polgármester külön engedélyével alkalmazható

a) a város hagyományokkal rendelkező intézményei, üzemei által kiadott és a várossal vagy az intézmény, üzem történelmével, életével, fejlődésével foglalkozó kiadványokon;

b) a város jelentősebb kulturális intézményeinek és sportszervezeteinek emléklapjain, jelvényein, érméin;

(4) A város címere díszítő és utaló jelképként a polgármester esetenként adott engedélyével felhasználható

a) a várossal összefüggő kiállításokon;

b) a városra utaló emlék- és ajándéktárgyakon;

c) jelvényeken.

(5) A polgármester a nemzetközi kapcsolatokban, az idegenforgalomban és egyéb, a város érdekét szolgáló indokolt esetben nem városi szerveknek is engedélyezheti - díszítő és utaló jelképként - a város címerének használatát.

**4. §** A város címere védjegyként nem használható.

**4. A címer használatának módja**

**5. §** (1) A város címerét kizárólag hiteles alakban a címerábrák hűségének, méretarányainak és színeinek megtartása mellett szabad ábrázolni.

(2) Egyes esetekben - a külön engedélyben megjelölt módon - megengedhető, hogy a város címere kizárólag az anyag színében /fém, fa, bőr, stb./ készüljön, vagy a több árnyalatú színskála helyett fekete-fehér színben kerüljön kivitelezésre.

**6. §** (1) A városi címer használatának engedélyezése iránti kérelmet a polgármesterhez kell benyújtani. A kérelemnek tartalmaznia kell:

a) a kérelmező nevét és címét;

b) a címer felhasználásának, illetve előállításának célját;

c) az előállítás esetén előállítandó mennyiséget;

d) a forgalomba hozatal vagy terjesztés módját;

e) a kereskedelmi forgalom esetén a javasolt egységárat;

f) a címer használatának időtartamát;

g) a kérelmező szervnél a címer felhasználásáért felelős személy nevét és beosztását.

(2) A címer használatára vonatkozó engedélynek tartalmaznia kell:

a) az engedélyes szerv megnevezését és címét;

b) az engedélyezett felhasználási cél megjelölését;

c) a terjesztés és forgalomba hozatal módjával kapcsolatos kikötéseket;

d) a kereskedelmi forgalomba hozatal esetén az egységárat és az engedélydíj mértékét;

e) a felhasználás idejét, illetve az érvényesség időtartamát;

f) a felhasználással kapcsolatos esetleges egyéb előírásokat.

(3) A kiadott engedélyről, érvényességük határidejéről nyilvántartást kell vezetni.

**7. §** A polgármester a címerhasználati engedélyt visszavonhatja, ha az engedélyes a címer felhasználása során a kérelemtől, a kiadott engedélytől eltér.

**5. A zászló leírása**

**8. §** A zászló egyoldalas, a hátoldala egynemű fehér színű. A zászló függőleges szélein arany zsinór, alsó szélén arany rojtozat szegélyezi. Felső szélén a rúdhoz fehér szalagok rögzítik. A függesztett zászló felső harmadában a városi címer helyezkedik el, az alsó harmadában közepén SIMONTORNYA felirattal.

**6. A zászlóhasználat köre**

**9. §** A városi zászló a városra való utalás megjelenését célzóan a következő helyeken és esetekben használható:

a) állandó jelleggel: a városháza csúcsdíszére kitűzött zászlótartóban, a polgármesteri irodában;

b) a város életében jelentős - kizárólag helyi események alkalmával - az önkormányzati szervek, vállalatok, intézmények ünnepségein, rendezvényein;

c) megkülönböztetésül a több település /város/ részvételével tartott rendezvényeken;

d) a város bel-és külföldi kapcsolataiban emlék-, és cserezászlóként a vállalatok, intézmények kollektívájának a helyi célok végrehajtásában végzett jó munkája elismeréseként, kitüntetésként zászló, vándorzászló formájában a juttatásnak a zászlón való feltüntetésével, külön határozattal történt adományozás alapján.

**7. A pecsét leírása**

**10. §** Az önkormányzat pecsétje (a továbbiakban: pecsét) kör alakú, Simontornya Város Önkormányzata feliratot és a város címerét tartalmazza.

**8. A pecsét használatának köre**

**11. §** A pecsétet az önkormányzatra vonatkozó jelképként a következő esetekben lehet használni:

a) a Kt. által alapított (kiadott) díszokleveleken, emléklapokon;

b) önkormányzati nemzetközi kapcsolatokban.

**9. „Simontornya” név használata**

**12. §** (1) Jogi személyek, jogi személyiséggel nem rendelkező szervezetek, egyéni vállalkozók elnevezésükhöz, tevékenységük gyakorlásához, fesztiválok, és más rendezvények elnevezéséhez, illetve embléma, jelvény, kiadvány vagy dísz, ajándék és más használati tárgyak, egyéb termékek készítéséhez és forgalmazásához a „Simontornya” kifejezést, annak toldalékos vagy bármely más kötőjeles és egyéb írásmódú megjelölését a Köznevelési, Kulturális és Ügyrendi Bizottság **engedélyével** vehetik fel, illetve használhatják.

(2) Az [(1) bekezdés](https://or.njt.hu/eli/733425/r/2016/4#SZ12@BE1)ben meghatározott név felvétele és használata csak azok számára engedélyezhető, akiknek tevékenysége kötődik Simontornyához, valamint a tevékenység tervezett célja nem sérti Simontornya jó hírét, illetve az önkormányzat érdekeit, nincs helyi adó tartozásuk.

(3) Az [(1)](https://or.njt.hu/eli/733425/r/2016/4#SZ12@BE1) és [(2) bekezdés](https://or.njt.hu/eli/733425/r/2016/4#SZ12@BE2)ben foglaltak nem vonatkoznak Simontornya Város Önkormányzatára, az önkormányzat szervezeteire, intézményeire, gazdasági társaságaira és sajtótermékére, valamint a már Simontornyai névvel bejegyzett sport és civil szervezetekre.

**10. A „Simontornya” név felvételének kérelmezése**

**13. §** (1) A név felvétele vagy használata iránti kérelmet a polgármesterhez írásban kell benyújtani.

(2) A kérelemnek tartalmaznia kell:

a) a kérelmező nevét és székhelyét;

b) a kérelmező tevékenységi körét;

c) a használat célját és módját;

d) a használat időtartamát;

**14. §** (1) A kiadott és a visszavont engedélyekről és a regisztrált használókról a jegyző nyilvántartást vezet és gondoskodik a nyilvántartás folyamatos, naprakész állapotáról.

(2) A nyilvántartásban fel kell tüntetni:

a) a döntés számát, a határozat keltét,

b) a jogosított nevét (elnevezését) és lakcímét (székhelyét),

c) a jogosított képviselője nevét és címét,

d) az engedély időtartamát,

e) az engedély visszavonásának tényét, a döntés számát, a határozat keltét és a használat joga megszűnésének napját.

**11. Záró rendelkezések**

**15. §** Ez a rendelet 2016. március 1. napján lép hatályba.

**16. §** Ez a rendelet a belső piaci szolgáltatásokról szóló 2006.december 12-i 2006/123/EK Európai Parlamenti és Tanácsi irányelvnek való megfelelést szolgálja.

**17. §** Hatályát veszti a városi önkormányzati jelképekről és használatukról szóló [21/2009. (IX. 29.) önkormányzati rendelet](https://or.njt.hu/onkormanyzati-rendelet/2009-21-SP-4144).